2. Jegyzőkönyv

A Cseh acélipar szerkezetátalakításáról

(1) Az EK-Szerződés 87. és 88. cikke ellenére, a Cseh Köztársaság által a cseh acélipar 1997-2003 közötti szerkezetátalakításához nyújtott állami támogatás abban az esetben egyeztethető össze a közös piaccal, amennyiben:

- az egyrészről az Európai Közösségek és azok tagállamai, másrészről a Cseh Köztársaság közötti társulás létrehozásáról szóló Európa-megállapodásnak [1] az ESZAK-termékekről rendelkező 2. jegyzőkönyve 8. cikkének (4) bekezdésében meghatározott időtartamot a csatlakozás időpontjáig meghosszabbítják,

- a szerkezetátalakítási tervben rögzített feltételeket, amelyek alapján a fenti jegyzőkönyv hatályát meghosszabbították, a 2002-2006 közötti időszak folyamán továbbra is alkalmazzák,

- az e jegyzőkönyvben megállapított feltételek teljesülnek, és

- a csatlakozás időpontját követően cseh acélipar nem részesül további szerkezetátalakítási célú állami támogatásban.

(2) A cseh acélipar szerkezetátalakítását az 1. mellékletben felsorolt vállalkozások egyéni üzleti terve alapján, valamint az e jegyzőkönyvben megállapított feltételek szerint 2006. december 31-ig (a továbbiakban "a szerkezetátalakítási időszak vége") kell végrehajtani.

(3) Kizárólag az 1. mellékletben felsorolt vállalkozások (a továbbiakban: kedvezményezett vállalkozások) jogosultak állami támogatásra a cseh acélipar szerkezetátalakítási programja keretében.

(4) A kedvezményezett vállalkozás:

a) amennyiben egy, az 1. mellékletben nem szereplő vállalkozással egyesül, nem ruházhatja át a részére nyújtott támogatásból származó kedvezményeket;

b) nem válhat az 1. mellékletben nem szereplő olyan vállalkozás vagyonának a tulajdonosává, amelyet a 2006. december 31-ig tartó időszak alatt fizetésképtelennek nyilvánítottak.

(5) A kedvezményezett vállalkozások bármelyikének a jövőben bekövetkező privatizációja során figyelembe kell venni az e jegyzőkönyvben meghatározott, a gazdasági életképességre, állami támogatásokra és a kapacitás csökkenésére vonatkozó feltételeket és elveket.

(6) A kedvezményezett vállalkozásoknak juttatott teljes szerkezetátalakítási támogatást a jóváhagyott cseh acélipari szerkezetátalakítási tervben és a Tanács által jóváhagyott egyéni üzleti tervekben ismertetett indokolás alapján kell kiszámítani. Az 1997-2003. év közötti időszakra a kifizetett támogatás teljes összege azonban semmilyen esetben sem haladhatja meg a 14147425201 CZK-t. Ebből az összegből Nová Hut' legfeljebb 5700075201 CZK-ban, a Vítkovice Steel legfeljebb 8155350000 CZK-ban, a Válcovny Plechu Frýdek Místek pedig legfeljebb 292000000 CZK-ban részesülhet, a szerkezetátalakítási tervben meghatározott feltételektől függően. A támogatás csak egy alkalommal folyósítható. A Cseh Köztársaság acéliparát nem részesítheti további szerkezetátalakítási célú állami támogatásban.

(7) Az 1997-2006-os időszak folyamán a Cseh Köztársaság által elérendő nettó kapacitás-csökkenés késztermékek vonatkozásában 590000 tonna.

A kapacitás-csökkenés a termelési egységek állandó jellegű bezárásával mérhető, amelyre ezek tényleges megszüntetésével kerül sor úgy, hogy azok nem állíthatók ismételten üzembe. Egy acélvállalkozás fizetésképtelenné nyilvánítása nem minősül kapacitás-csökkenésnek.

A nettó kapacitás-csökkenés fentiekben meghatározott mértékének elérését, a szerkezetátalakítási tervekben szükségesnek ítélt bármely egyéb kapacitás-csökkenéssel egyetemben, a 2. mellékletben meghatározott ütemezés szerint kell megvalósítani.

(8) A Cseh Köztársaság a csatlakozásig megszünteti a szén piacára vonatkozó kereskedelmi korlátozásokat a közösségi vívmányoknak megfelelően, amelynek következtében a cseh acélipari vállalkozások világpiaci áron juthatnak szénhez.

(9) Végre kell hajtani a Nová Huť kedvezményezett vállalkozás üzleti tervét. Így különösen:

a) a teljes tulajdonjog megszerzésével a Vysoké Pece Ostrava üzemet a Nová Huť szervezeti keretei közé kell vonni. Az egyesülés megvalósítására határidőt kell kitűzni, és meg kell határozni a végrehajtásért felelős szervet;

b) a szerkezetátalakítási erőfeszítések különösen a következőkre terjednek ki:

- Nová Huť termelésközpontúról piacközpontúra történő fejlesztése, az üzleti irányítás eredményességének és hatékonyságának a javítása, beleértve a költségek nagyobb átláthatóságát,

- Nová Huť felülvizsgálja a termékskáláját és a magasabb hozzáadottértékű termékek piaca felé fordul,

- Nová Huť megteszi a szükséges beruházásokat annak érdekében, hogy rövid távon javuljon a késztermékek minősége;

c) a foglalkoztatás szerkezetátalakításának végrehajtása; az érintett kedvezményezett vállalkozások konszolidált számadatai alapján a termelékenységnek 2006. december 31-ig az EU acélipari termékcsoportjaihoz hasonló szintet kell elérnie;

d) a csatlakozás időpontjáig a környezetvédelem terén eleget kell tenni a közösségi vívmányoknak, beleértve az üzleti tervben megjelölt szükséges beruházások megvalósítását. Az üzleti tervnek megfelelően el kell végezni a szükséges jövőbeni IPPC-beruházásokat annak érdekében, hogy 2007. november 1-jéig teljesüljenek a környezetszennyezés integrált megelőzéséről és csökkentéséről szóló 96/61/EK irányelv [2] rendelkezései.

(10) Végre kell hajtani a Vítkovice Steel kedvezményezett vállalkozás üzleti tervét. Így különösen:

a) a Duó hengerművet legkésőbb 2006. december 31-ig véglegesen be kell zárni. Amennyiben a vállalkozást egy stratégiai befektető vásárolja meg, az adásvételi szerződés megkötését az ezen időpontig megvalósuló bezárástól kell függővé tenni;

b) a szerkezetátalakítási erőfeszítések különösen a következőkre terjednek ki:

- a hatékonyabb üzleti vezetéshez a közvetlen értékesítés növelése és a költségek csökkentésére való nagyobb összpontosítás szükséges,

- a piaci igények kielégítése és a magasabb hozzáadott értékű termékek felé történő elmozdulás,

- a javasolt beruházásoknak 2004-ről 2003-ra történő előrehozatala a másodlagos acélgyártási folyamathoz kapcsolódóan annak érdekében, hogy a vállalkozás inkább a minőség mint az ár terén versenyezzen;

c) a csatlakozás időpontjáig a környezetvédelem terén eleget kell tenni a közösségi vívmányoknak, beleértve az üzleti tervben megjelölt szükséges beruházások megvalósítását, amely magába foglalja a jövőbeni IPPC-beruházások szükségességét is.

(11) Végre kell hajtani a Válcovny Plechu Frýdek Místek (VPFM) kedvezményezett vállalkozás üzleti tervét. Így különösen:

a) az 1. sz. és 2. sz. meleg hengerművet 2004 végéig véglegesen be kell zárni;

b) a szerkezetátalakítási erőfeszítések különösen a következőkre terjednek ki:

- a szükséges beruházások végrehajtása annak érdekében, hogy rövid távon javuljon a késztermékek minősége,

- előnyben kell részesíteni a kiemelkedő jelentőségű, nyereségnövelő intézkedéseket (különösen a foglalkoztatási szerkezetátalakítás, a költségek csökkentése, a teljesítmény javítása és a forgalmazás irányának megváltoztatása).

(12) A teljes szerkezetátalakítási tervben és az üzleti tervben bekövetkező bármely jövőbeni változást a Bizottságnak, és adott esetben a Tanácsnak is, jóvá kell hagynia.

(13) A szerkezetátalakítási terv végrehajtása a teljes átláthatóság feltételeinek megfelelően és a szilárd piacgazdaság elvei szerint történik.

(14) A Bizottság és a Tanács szorosan ellenőrzi a szerkezetátalakítási terv 15-18. pontnak megfelelő végrehajtását és a jelen jegyzőkönyvben meghatározott, a gazdasági életképességre, az állami támogatásokra és a kapacitás csökkenésére vonatkozó feltételek teljesülését a csatlakozást megelőzően és azt követően a szerkezetátalakítási időszak végéig. Ebből a célból a Bizottság jelentést készít a Tanácsnak.

(15) A Bizottság és a Tanács ellenőrzi a 3. mellékletben ismertetett szerkezetátalakítási értékelési kritériumok teljesülését.

(16) Az ellenőrzés keretében a 2003., a 2004., a 2005. és a 2006. év során független értékelésre kerül sor. A Bizottság "gazdasági életképesség"-tesztjének lényeges szerepet kell betöltenie a gazdasági életképesség biztosításában.

(17) A Cseh Köztársaság minden ellenőrzési intézkedés tekintetében teljes mértékben együttműködik. Így különösen:

- a Cseh Köztársaság, a szerkezetátalakítási időszak végéig, minden évben legkésőbb március 15-ig és szeptember 15-ig hathavonkénti jelentéseket készít a Bizottságnak a kedvezményezett vállalkozások szerkezetátalakításáról,

- az első jelentést 2003. március 15-ig, az utolsó jelentést 2007. március 15-ig kell a Bizottság elé terjesztenie, kivéve, ha a Bizottság ettől eltérően határoz,

- a jelentéseknek a szerkezetátalakítási folyamat és a kapacitások kihasználása ellenőrzésének lehetővé tételére vonatkozó minden szükséges információt tartalmazniuk kell, és azokban elegendő pénzügyi adatot kell szolgáltatni annak értékelésére, hogy ennek a jegyzőkönyvnek a feltételei és a követelményei teljesültek-e. A jelentéseknek tartalmazniuk kell legalább a 4. mellékletben felsorolt adatokat, amelyekre nézve a Bizottság fenntartja magának a jogot, hogy az ellenőrzési folyamat során szerzett tapasztalatainak megfelelően ezeket módosítsa. Az 1. mellékletben felsorolt vállalkozások egyéni üzleti jelentésein kívül jelentést kell készíteni a cseh acélipar általános helyzetéről is, amelynek ki kell térnie a legutóbbi makrogazdasági fejleményekre is,

- a Cseh Köztársaság kötelezi a kedvezményezett vállalkozásokat minden olyan lényeges adat közzétételére, amelyek egyéb körülmények között bizalmasnak minősülhetnek. A Tanácsnak készített beszámolójában a Bizottság gondoskodik arról, hogy a vállalkozás-specifikus bizalmas információk nem kerülnek nyilvánosságra.

(18) A Bizottság bármikor úgy határozhat, hogy egy független tanácsadót bíz meg az ellenőrzés eredményeinek kiértékelésével, bármely szükséges kutatás elvégzésével és a Bizottságnak valamint a Tanácsnak történő jelentéstétellel.

(19) Amennyiben a 16. pontban említett jelentések alapján a Bizottság a gazdasági életképesség értékelésének alapját képező pénzügyi adatoktól való lényeges eltérést állapít meg, felhívhatja Csehországot, hogy megfelelő intézkedéseket tegyen az érintett kedvezményezett vállalkozások szerkezetátalakítási intézkedéseinek megerősítésére.

(20) Ha az ellenőrzés kimutatja, hogy:

a) az ebben a jegyzőkönyvben meghatározott átmeneti rendelkezések nem teljesültek, vagy

b) nem teljesültek azon kötelezettségvállalások, amelyeket annak keretében tettek, hogy meghosszabbították azt az időszakot, amelynek folyamán az Európa-megállapodás [3] alapján a Cseh Köztársaság kivételesen állami támogatást nyújthat az acélipara szerkezetátalakítására, vagy

c) a szerkezetátalakítási időtartam folyamán a Cseh Köztársaság további meg nem engedett állami támogatást juttatott acéliparának, különösen pedig a kedvezményezett vállalkozásoknak,

az ebbe a jegyzőkönyvbe foglalt átmeneti rendelkezések nem hatályosulnak.

A Bizottság megtesz minden megfelelő lépést annak érvényesítésére, hogy az érintett vállalkozások visszatérítsék az ebben a jegyzőkönyvben meghatározott feltételek megsértésével nyújtott támogatásokat.

[1] HL L 360. szám, 1994.12.31., 2. o.

[2] HL L 257. szám, 1996.10.10., 26. o.

[3] HL L 360. szám, 1994.12.31., 2. o.

--------------------------------------------------

1. MELLÉKLET

A CSEH KÖZTÁRSASÁG ACÉLIPARÁT ÉRINTŐ SZERKEZETÁTALAKÍTÁSI PROGRAM ALAPJÁN ÁLLAMI TÁMOGATÁSBAN RÉSZESÜLŐ VÁLLALKOZÁSOK

NOVÁ HUŤ, a. s.

Vratimovská 689

707 02 Ostrava - Kunčice

Czech Republic

VÍTKOVICE STEEL, a. s.

Ruská 2887/101

706 02 Ostrava - Vítkovice

Czech Republic

VÁLCOVNY PLECHU, a. s.

Křižíkova 1377

Frýdek - Místek

Czech Republic

--------------------------------------------------

2. MELLÉKLET

A KAPACITÁS VÁLTOZÁSÁNAK ÜTEMEZÉSE (CSÖKKENÉSEK ÉS NÖVEKEDÉSEK) [1]

Vállalkozás | Berendezés | Kapacitásváltozás (t/év) | A kapacitásváltozás időpontja | A végleges leállítás időpontja |

Poldi Hütte | V1-V8 hengermű | -120000 | 1999.8.1. | 2000.5.31. |

VPFM | 1. és 2. meleg hengermű | -70000 | 2004.12.31. | 2005.12.31. |

Vítkovice Steel | Duó hengermű | -130000 | 2006.6.30. | 2006.12.31. |

Nová Huť | Durvahengermű - HCC | -600000 | 2006.8.31. | 2006.12.31. |

Nová Huť | Szelvényhengermű | +330000 | 2007.1.1. | — |

| Nettó kapacitásváltozás | -590000 | | |

[1] A Bizottság 3010/91/ESZAK határozata értelmében a kapacitáscsökkentésnek tartósnak kell lennie (HL L 286. szám, 1991.10.16., 20. o.).

--------------------------------------------------

3. MELLÉKLET

SZERKEZETÁTALAKÍTÁSI ÉRTÉKELÉSI KRITÉRIUMOK ÉS ELLENŐRZÉS

1. Gazdasági életképesség

A Bizottság által alkalmazott külön számviteli szabályok figyelembe vételével, minden egyes kedvezményezett vállalkozásnak 2006. december 31-ig el kell érnie a forgalom minimális éves bruttó üzemi eredményét (10 % a nem integrált acélipari vállalkozások, 13,5 % az integrált acélművek vonatkozásában), és a saját tőkén elért, a forgalom legalább 1,5 %-t kitevő nyereséget. Ezt 2003 és 2006 között a jegyzőkönyv 16. pontjában meghatározottak szerinti független, évente elvégzendő értékelés során ellenőrzik.

2. Termelékenység

2006. december 31-ig fokozatosan az EU acéliparához hasonló termelékenységet kell elérni. Ezt 2003 és 2006 között a jegyzőkönyv 16. pontjában meghatározottak szerinti évente elvégzendő független értékelés során ellenőrzik.

3. Költségcsökkentés

A költségcsökkentés a gazdasági életképesség egyik fő tényezőjeként különösen lényeges. Ezt a kedvezményezett vállalkozások üzleti tervének megfelelően teljes mértékben végre kell hajtani.

--------------------------------------------------

4. MELLÉKLET

A SZOLGÁLTATANDÓ ADATOK INDIKATÍV JEGYZÉKE

1. Termelés és piaci hatások

- a nyers acél, a félkész és a késztermékek előállítása havi szinten, kategóriák és termékfajták szerint,

- az értékesített termékek, ideértve a mennyiséget, árat és piacot is, termékfajtákra lebontva.

2. Beruházások

- a végrehajtott beruházások részletei,

- a befejezés időpontja,

- a beruházás költségei, a finanszírozás forrásai és bármely kapcsolódó támogatás összege,

- adott esetben a támogatás kifizetésének időpontja.

3. Foglalkoztatás-csökkentés

- az elbocsátások száma és ütemezése,

- a kedvezményezett vállalkozások foglalkoztatási helyzetének alakulása (a közvetlen és a közvetett foglalkoztatás megkülönböztetése).

4. Kapacitás (tekintettel a teljes acélipari ágazatra a Cseh Köztársaságban)

- a kapacitások megszüntetésének időpontja vagy várható időpontja LTK-ben kifejezve (LTK a lehetséges legnagyobb éves termelés, amely rendes munkafeltételek között elérhető), és ezek ismertetése,

- az érintett berendezések leszerelésének az időpontja vagy várható időpontja, és a leszerelésre vonatkozó részletek, amint azt az acélipari vállalkozások által a beruházásaikra vonatkozóan szolgáltatandó adatokról szóló 3010/91/ESZAK bizottsági határozat [1] meghatározza,

- új kapacitások bevezetésének időpontja (vagy várható időpontja) és ezek ismertetése,

- a nyers acél és a késztermékek teljes kapacitásának alakulása a Cseh Köztársaságban, kategóriánként.

5. Költségek

- a költségek megoszlása és alakulása a múltban és a jövőben, különös tekintettel a munkaerő-költségmegtakarításra, az energiafogyasztásra, nyersanyag-költségmegtakarításra, a tartozékok és a külső szolgáltatások csökkentésére.

6. Pénzügyi teljesítmény

- a kiválasztott kulcsfontosságú pénzügyi arányszámok alakulása a gazdasági életképességben elért haladás biztosítására (a pénzügyi eredményeket és arányszámokat úgy kell szolgáltatni, hogy az a vállalkozás pénzügyi szerkezetátalakítási tervével összehasonlítható legyen, és tartalmazniuk kell a Bizottság "gazdasági életképesség" tesztjét),

- a pénzügyi terhek szintje,

- a támogatások részletei és nyújtásának ütemezése,

- a már nyújtott támogatások kifizetésének részletei és ütemezése,

- az új kölcsönökre vonatkozó feltételek (a forrástól függetlenül).

7. Privatizáció

- az eladási ár és a fennálló kötelezettségek kezelése,

- az eladásból származó bevétel felhasználása,

- az adásvétel időpontja,

- a vállalkozás pénzügyi helyzete az adásvétel időpontjában,

- a vállalkozás/vagyon értéke az adásvétel időpontjában és az értékelésre alkalmazott módszerek.

8. Új vállalkozás alapítása vagy új üzemek építése, ami a kapacitás bővüléséhez vezet

- minden magán- és a közszférabeli résztvevő meghatározása,

- az új vállalkozások alapításának vagy új üzemek építésének pénzügyi forrásai,

- a magán- és a közszférabeli részvényesek részesedésének a feltételei,

- az új vállalkozás irányítási szerkezete.

[1] HL L 286. szám, 1991.10.16., 20. o.

--------------------------------------------------